บริษัทฯ ได้มี คณะกรรมการบริษัท
และคณะกรรมการตรวจสอบเป็นผู้ตรวจสอบระบบการควบคุมภายในเรื่องต่างๆ
เช่นระบบการบริหารด้านการเงิน การเปรียบเทียบผลการดำเนินงานของบริษัทกับกลยุทธ์
และเป้าหมาย การปฏิบัติ ให้สอดคล้องกับกฎหมายและระเบียบ
โดยบริษัทฯมีหน่วยงานตรวจสอบภายในที่จะทำการทดสอบความถูกต้องของข้อมูลรวมถึงการดูแลการเก็บรักษาและใช้งานทรัพย์สิน
ประเมินความเพียงพอและประสิทธิภาพของระบบควบคุมภายในของระบบงานต่างๆ
พร้อมด้วยการวางแผนตรวจสอบและติดตามให้มีการปฏิบัติตามแผนโดยมีจุดประสงค์เพื่อให้การดำเนินงานของบริษัทมีประสิทธิภาพและประสิทธิผล
นอกจากนี้
บริษัทฯได้จัดให้มีหน่วยงานตรวจสอบภายในเพื่อควบคุมความเสี่ยงทั้งในระดับองค์กรและระดับหน่วยงาน

คณะกรรมการบริษัท เป็นผู้รับผิดชอบเกี่ยวกับงบการเงิน
สารสนเทศทางการเงินของบริษัทฯและบริษัทย่อยและการรายงานทางการเงินในรายงานประจำปี
งบการเงินของบริษัทฯจะได้รับการตรวจสอบจากผู้สอบบัญชีว่าถูกต้องตามที่ควรในสาระสำคัญตามมาตรฐานบัญชีที่เป็นที่ยอมรับในประเทศไทย
มีการเปิดเผยข้อมูลที่สำคัญและเพียงพอในงบการเงินและหมายเหตุประกอบงบการเงินในรายงานประจำปีของบริษัทฯด้วย

คณะกรรมการบริษัท
ยังมีความรับผิดชอบในการจัดรักษาไว้ซึ่งระบบภายในที่มีประสิทธิภาพเพื่อสร้างความมั่นใจอย่างมีเหตุผลในส่วนที่เกี่ยวกับงบการเงินว่ามีการบันทึกข้อมูลอย่างถูกต้องและสมบูรณ์
มีการดูแลการเก็บรักษาและการใช้งานของทรัพย์สิน
และเพื่อเป็นการป้องกันการปฏิบัติโดยมิชอบหรือทุจริตใดๆในธุรกิจ ทางคณะกรรมการบริษัท
จึงได้แต่งตั้งคณะกรรมการตรวจสอบซึ่งประกอบด้วยกรรมการอิสระจำนวน 3 ท่าน
เพื่อให้ควบคุมดูแลให้บริษัทมีระบบรายงานทางการเงินและระบบการตรวจสอบที่มีประสิทธิภาพ

ในการประชุมคณะกรรมการบริษัทครั้งที่ 2/2555 เมื่อวันที่ 27 กุมภาพันธ์ 2555
ซึ่งมีคณะกรรมการตรวจสอบทั้งสามท่าน เข้าร่วมประชุมด้วย
ได้ทำการประเมินแบบประเมินความเพียงพอของระบบการควบคุมภายในของบริษัท
โดยการซักถามข้อมูลจากฝ่ายบริหารสรุปได้ว่า
จากการประเมินระบบควบคุมภายในของบริษัทในด้านต่างๆ 5 ด้านคือ

1.  องค์กรและสภาพแวดล้อม

2.  การบริหารความเสี่ยง

3.  การควบคุมการปฏิบัติงานของฝ่ายบริหาร

4.  ระบบสารสนเทศและการสื่อสารข้อมูล

5.  ระบบติดตาม

คณะกรรมการบริษัท มีความเห็นว่า
ในสภาพปัจจุบันมีระบบการควบคุมภายในที่เพียงพอและสอดคล้องกับแบบประเมินการควบคุมภายในของสำนักงานคณะกรรมการ
กลต. โดยเฉพาะในส่วนของการควบคุมภายในที่เกี่ยวกับเรื่องการทำธุรกรรมกับผู้ถือหุ้นรายใหญ่
กรรมการ ผู้บริหารและบุคคลที่เกี่ยวข้องกับบุคคลดังกล่าว
บริษัทมีระบบการควบคุมภายในที่รัดกุมและเพียงพอ
สำหรับการควบคุมภายในหัวข้ออื่นของระบบควบคุมภายใน คณะกรรมการเห็นว่า
ปัจจุบันมีการควบคุมภายในที่เพียงพอแล้ว พอใจในระดับหนึ่ง

รายงานของคณะกรรมการตรวจสอบ 

เรียน ท่านผู้ถือหุ้น

ในรอบปี พ.ศ.2554 คณะกรรมการตรวจสอบอันประกอบด้วย กรรมการอิสระ 3 ท่าน
ได้ประชุมทำหน้าที่ตรวจสอบการดำเนินงานและงบบัญชีและการเงินของบริษัทร่วมกับ
ผู้สอบบัญชีรับอนุญาต, ผู้ตรวจสอบภายใน, ผู้อำนวยการฝ่ายบัญชีและการเงิน รวม 4 ครั้ง
ซึ่งมีผู้บริหารเข้าร่วมชี้แจงและรับฟังความคิดเห็นด้วย 2 ครั้ง โดยมีสาระสำคัญในการตรวจสอบ
ดังนี้

1. จากการพิจารณาผลดำเนินงานของบริษัท พบว่า
ผู้บริหารได้บริหารและดำเนินงานด้วยแผนงานที่รอบคอบและมีประสิทธิภาพ
ในช่วงที่บริษัทได้รับผลกระทบจากวิกฤตการณ์อุทกภัยร้ายแรงระหว่างเดือนตุลาคม ถึง ธันวาคม
2554 คณะผู้บริหารได้ปรับทำแผนการฟื้นฟูที่เหมาะสมและมีประสิทธิภาพ
เพื่อให้ส่วนของบริษัทที่ได้รับภัยธรรมชาติสามารถลดความเสียหายและฟื้นฟูการดำเนินงานได้ในเวลาอันรวดเร็ว

2. ได้ร่วมการสอบทานและพิจารณางบบัญชีและการเงินเป็นรายไตรมาส
และงบการเงินรวมประจำปี พ.ศ. 2554 กับผู้สอบบัญชีภายนอก
โดยเฉพาะประเด็นที่เป็นสาระสำคัญต่าง ๆ
และความเชื่อมโยงตามกฎเกณฑ์ข้อบังคับของกฎหมายและประกาศข้อบังคับบัญชีฉบับใหม่
รวมทั้งได้พิจารณาข้อมูลที่เปิดเผยในงบการเงินว่าเป็นไปอย่างชัดเจนและเพียงพอ

3. ได้สอบทานรายงานการตรวจสอบภายในของบริษัทฯและบริษัทในเครือ
ซึ่งพบว่าเจ้าหน้าที่ผู้ตรวจสอบภายในได้ดำเนินการให้เป็นไปตามแผนการตรวจสอบที่ได้นำเสนอไว้อย่างละเอียดถี่ถ้วนทั่วถึง
และได้ทำรายงานแจ้งผู้บริหารให้ดำเนินการแก้ไขปัญหาที่พบจากการตรวจสอบพร้อมทั้งได้ติดตามตรวจสอบให้มั่นใจว่าได้มีการแก้ไขเปลี่ยนแปลงตามที่ผู้บริหารได้สั่งการด้วยมาตรการที่เหมาะสมและรวดเร็ว

ในการสรรหาผู้สอบบัญชีรับอนุญาต
คณะกรรมการตรวจสอบมีความเห็นว่าสำนักงานผู้สอบบัญชีรับอนุญาตในปัจจุบันได้ทำหน้าที่ผู้สอบบัญชีรับอนุญาตของบริษัทและบริษัทในเครือเป็นเวลาต่อเนื่องมานานกว่า
8 ปีแล้ว
จึงเห็นว่าเป็นเวลาอันสมควรที่จะพิจารณานำเสนอบริษัทสอบบัญชีรับอนุญาตที่มีคุณภาพและความชำนาญรายใหม่
เพื่อให้คณะกรรมการบริษัทฯ
นำเสนอต่อที่ประชุมใหญ่สามัญประจำปีของผู้ถือหุ้นพิจารณาแต่งตั้งเป็นผู้สอบบัญชีรับอนุญาตของบริษัทฯ
สำหรับปี พ.ศ. 2555 ต่อไป

นายแพทย์ทองดี ชัยพานิช ( ประธานคณะกรรมการตรวจสอบ )

พลโท นายแพทย์ สุปรีชา โมกขะเวส

นางอุบล จิระมงคล

20 มีนาคม 2555